text: Foredrag på daghøjskole er en stor succes i Vejle
  23 januar 2017 kl. 19.29
  På Vejle Kunst & Kulturhøjskole kommer hver uge langt over 1.000 mennesker til foredrag.
  Målt på antallet af deltagere er Vejle Kunst & Kulturhøjskole en af Danmarks største foredragsforeninger.
  Mandagshøjskolen trak omkring 400 mennesker. En af dem var Grethe Lang Jacobsen, der har været deltager gennem ni år.
  - Jeg havde mit arbejde i Vejle, og flyttede til Vejle, da jeg blev alene. Så var der en mulighed for at få noget af det kulturelle, som jeg leder efter i mange sammenhænge, siger Grethe Lang Jacobsen til TV SYD.
  Jørgen Ejlskov, forstander, Vejle Kunst & Kulturhøjskole : "Det har været en stor succes gennem de senere år. Det er som en snebold, der ruller. "
  Hver uge kommer omkring 1.100 deltagere til Vejle Kunst & Kulturhøjskoles foredrag. Det er en tredobling siden 2008.
  - Det har været en stor succes gennem de senere år. Det er som en snebold, der ruller. Først blev mandagshøjskolen fyldt op. Der var store ventelister, så vi begyndte med onsdagshøjskolen. Da den også blev fyldt op og fik ventelister, så lavede vi tirsdagshøjskolen, fortæller Jørgen Ejlskov, der er forstander på Vejle Kunst & Kulturhøjskole.
  For Grethe Lang Jacobsen er foredragene det helt rigtige.
  Grethe Lang Jacobsen, pensionist, Vejle : "Der falder en utrolig ro over mig, når jeg sætter mig i stolen."
  - Jeg får et utroligt, social fællesskab, og vi passer rigtig meget på hinanden. Vi ses mandag efter mandag, og mødes også privat. I kaffepausen taler vi om foredragene. Der falder en utrolig ro over mig, når jeg sætter mig i stolen, slutter Grethe Lang Jacobsen.
  Foredragssæsonen på Vejle Kunst & Kulturhøjskole slutter sidst i marts.
  